ભારતીય સંસ્કૃતિ સર્વગ્રાહી તેમજ સર્વ સહિષ્ણુ છે. માનવ પોતાના જીવનમાં ઇશ્વરના અસ્તિત્વનો સ્વીકાર કરીને ચાલે એમાં જ એના સમગ્ર જીવનનું શ્રેય છે, એવી ભારતીય સંસ્કૃતિની દૃઢ ધારણા છે. ઇશ્વરનું અસ્તિત્વ સર્વત્ર સ્વીકારનાર મનુષ્યનું નૈતિક જીવન સહજ રીતે વિશુદ્ધ બને, તેનું સાંસ્કૃતિક જીવન ભગવત્-પ્રેમથી પ્રગટતા આવેશને કારણે સ્વાભાવિક રીતે ક્રિયાશીલ બને તેમજ આદ્યાત્મિક ઉન્નતિમાં પણ ઇશ્વરના કોઇ એક સ્વરૂપમાં સતત રમતું રહેલું તેનું મન તેને ખૂબ સહાયક બને. વળી આ ત્રણે ઉન્નત જીવોનું પ્રતિબિંબ તેના ભૌતિક જીવનને પણ પ્રકાશિત કરે જેથી એનું ભૌતિક જીવન પણ શાંત સ્વસ્થ અને સમાધાની બને એ નિઃસંશય વાત છે.